ผัวรับศพเมียท้อง ไม่ได้ทะเลาะกัน
จี้แอร์พอร์ตลิงก์ หาทางล้อมคอก น้องยันไม่ฆ่าตัว,สามีร่ำไห้รับศพเมียท้อง 6 เดือน พลัดตกรางรถไฟฟ้าแอร์พอร์ตลิงก์สถานีบ้านทับช้าง ถูกรถไฟฟ้า ทับดับอนาถไปบำเพ็ญกุศลที่วัดบ้านเกิดจังหวัดน่าน วอนขอให้เป็นเหตุการณ์สุดท้าย น้องชายผู้ตายชี้ไม่ใช่การฆ่าตัวตาย ผู้การนิติเวช ระบุสาเหตุการตายกะโหลกศีรษะแตกตกไปกระแทกกับรางรถไฟฟ้า ไม่ได้ถูกรถทับ ส่วนแขนขวาถูกล้อรถไฟฟ้าเหยียบทับจนขาด ประกอบกับเสียเลือดมาก ทำให้เสียชีวิตทันทีพร้อมกับบุตรในท้อง ขณะที่ ผบก.รฟ. แถลงสอบสามีผู้เสียชีวิตปัดทะเลาะกัน แต่ภรรยาหน้ามืดวูบบ่อย ยังไม่แจ้งข้อหาพนักงานขับรถไฟฟ้า รอความชัดเจนของหลักฐาน,กรณีเหตุสลดใจ น.ส.รสรินทร์ เปลี่ยนหล้า อายุ 31 ปี ตั้งครรภ์ประมาณ 6 เดือน พนักงานบัญชี ย่านสีลม เดินพลัดตกรางรถไฟฟ้าแอร์พอร์ตลิงก์สถานีบ้านทับช้างขณะรอโดยสารไปทำงาน ถูกทับดับอนาถ กล้องวงจรปิดบันทึกเหตุการณ์เห็นภาพผู้เสียชีวิตยืนชะโงกมองดูรถไฟฟ้ากำลังวิ่งเข้าสถานีและเดินออกไปข้างหน้า 3 ก้าว ก่อนตกลงไปนายปิยะพงษ์ รอบคอบ อายุ 30 ปี สามีผู้ตายให้การว่า เมียแพ้ท้องหนัก ชอบยืนรอรถคนเดียวเพราะกลัวโดนชนท้อง ขณะที่บริษัท รถไฟฟ้า ร.ฟ.ท. จำกัด หรือผู้ให้บริการรถไฟฟ้าแอร์พอร์ตลิงก์ เตรียมป้องกันเหตุซ้ำรอยใช้งบ 200 ล้านบาท ทำฉากกั้นชานชาลา ตามที่เสนอข่าวไปแล้วนั้น,ความคืบหน้าเหตุสะเทือนขวัญนี้ ที่สถาบัน นิติเวชฯ รพ.ตำรวจ เมื่อเวลา 13.00 น. วันที่ 20 มิ.ย. นายปิยะพงษ์ รอบคอบ อายุ 30 ปี สามีพร้อมญาติพี่น้องและเพื่อนร่วมงาน น.ส.รสรินทร์ ผู้เสียชีวิตเดินทางมาติดต่อขอรับศพ น.ส.รสรินทร์ เพื่อนำไปบำเพ็ญกุศล ที่วัดนาสา หมู่ 3 บ้านนาสา ต.ไหล่น่าน อ.เวียงสา จ.น่าน บ้านเกิด นายปิยะพงษ์กล่าวด้วยน้ำเสียงสั่นเครือว่า เริ่มทำใจได้ที่ต้องสูญเสียภรรยาไป ปกติตนจะเดินทางไปส่งภรรยาที่รถไฟฟ้าแอร์พอร์ตลิงก์สถานีบ้านทับช้างทุกวัน เนื่องจากภรรยาตั้งครรภ์อยู่ มีอาการแพ้ท้องแค่ช่วง 3 เดือนแรก หลังเกิดเหตุเสียใจมาก ขอให้เหตุการณ์ร้ายอย่างนี้เกิดกับเมียตนเป็นศพสุดท้าย ฝากถึงผู้ที่เกี่ยวข้องลงมาดูแลให้เกิดความปลอดภัยกับประชาชนผู้ใช้บริการ,ด้านนายสุรเชษฐ์ เปลี่ยนหล้า น้องชายผู้เสียชีวิตกล่าวว่า น.ส.รสรินทร์เป็นพี่สาวคนโต เป็นคนดีและเป็นที่รักของคนในครอบครัวและญาติพี่น้อง เป็นเสาหลักของครอบครัวส่งตนเรียนหนังสือ พี่สาวไม่มีโรคประจำตัว แต่ช่วงตั้งท้องแรกๆ จะมีอาการแพ้ท้องเป็นเรื่องธรรมดา ไม่ใช่เป็นการฆ่าตัวตาย วันเกิดเหตุนั่งเล่นโทรศัพท์อยู่น้ำตาก็ไหลไม่คิดว่าจะเป็นลางบอกเหตุ คิดว่าคงใช้โทรศัพท์นานเกินไป ส่วนด้านการช่วยเหลือกับหน่วยงานที่เกี่ยวข้อง ขณะนี้ยังคิดไม่ออกจะให้ช่วยอะไร เพราะยังเสียใจกับเหตุการณ์ที่เกิดขึ้น,ขณะที่ พล.ต.ต.นพ.พรชัย สุธีรกุล ผบก.นต. เปิดเผยว่า สาเหตุการเสียชีวิตของ น.ส.รสรินทร์ จากการชันสูตรพบว่ากะโหลกศีรษะแตก เนื่องจากศีรษะตกไปกระแทกกับรางรถไฟฟ้าขณะร่วงลงพื้น ไม่ได้ถูกรถไฟฟ้าทับศีรษะ ส่วนแขนขวาถูกล้อรถไฟฟ้าเหยียบทับจนขาด ประกอบกับเสียเลือดมากทำให้เสียชีวิตทันที ขณะเดียวกัน บุตรในท้องต้องเสียชีวิตไปด้วย เนื่องจากขาดอาการหายใจและไม่มีเลือดไปเลี้ยงร่างกาย,บ่ายวันเดียวกัน ที่กองบังคับการตำรวจรถไฟ (บก.รฟ.) พล.ต.ต.สุรพงษ์ ถนอมจิตร ผบก.รฟ.แถลงความคืบหน้ากรณี น.ส.รสรินทร์ เปลี่ยนหล้า หญิงตั้งครรภ์ที่พลัดตกรางรถไฟฟ้าแอร์พอร์ตลิงก์สถานีบ้านทับช้าง และถูกรถไฟฟ้าทับเสียชีวิตว่า จากการสอบปากคำนายปิยะพงษ์ รอบคอบ สามีผู้ตาย ให้การว่า อยู่กับภรรยาที่บ้านพัก ย่านบ้านทับช้าง จะขี่รถ จยย.ไปส่งภรรยาไปทำงานทุกวันที่รถไฟฟ้าแอร์พอร์ตลิงก์สถานีบ้านทับช้าง วันเกิดเหตุไปส่งภรรยา ไม่ได้มีปากเสียงทะเลาะวิวาทกัน แต่ภรรยามีอาการวูบหน้ามืดบ่อยครั้ง แต่ไม่คิดว่าจะเกิดเหตุร้ายขึ้น,พล.ต.ต.สุรพงษ์กล่าวอีกว่า เบื้องต้นพนักงานสอบสวนสอบปากคำพยานไปแล้ว 6 คน คือ พนักงาน รักษาความปลอดภัย 3 คน พนักงานขับรถไฟ 1 คน พยานผู้เห็นเหตุการณ์ 1 คน และสามีผู้เสียชีวิต จากการ สอบสวนนายสุธี อินทาราม พนักงานขับรถไฟฟ้า ให้การว่า ขับรถขบวนดังกล่าวมาจากสถานีสนามบินสุวรรณภูมิโดยจะนำขบวนรถไปเข้าโรงเก็บที่สถานีมักกะสันไม่มีการจอดที่สถานีบ้านทับช้าง แต่เมื่อมาถึงสถานีบ้านทับช้างประมาณ 100 เมตร มีสัญญาณเตือนให้หยุดรถ แต่เนื่องจากขับมาด้วยความเร็ว 60 กิโลเมตรต่อชั่วโมง ประกอบกับระยะทางไม่เพียงพอต่อการหยุดรถทำให้วิ่งทับ น.ส.รสรินทร์เสียชีวิต ส่วนการสอบปากคำบุคคลอื่นให้การตรงกันว่า ผู้เสียชีวิตยืนรอรถไฟอยู่หลังเส้นปลอดภัย ก่อนจะเซและเป็นลมตกลงไปในรางรถไฟฟ้า เจ้าหน้าที่รักษาความปลอดภัยพยายามกดปุ่มฉุกเฉินและเป่านกหวีด ส่งสัญญาณให้หยุดรถแต่ไม่สามารถหยุดรถได้ทัน ขณะนี้ยังไม่แจ้งข้อหาคนขับ เพราะยังไม่เข้าข่ายกระทำการโดยประมาท
สามีร่ำไห้รับศพเมียท้อง 6 เดือน พลัดตกรางรถไฟฟ้าแอร์พอร์ตลิงก์สถานีบ้านทับช้าง ถูกรถไฟฟ้า ทับดับอนาถไปบำเพ็ญกุศลที่วัดบ้านเกิดจังหวัดน่าน วอนขอให้เป็นเหตุการณ์สุดท้าย
สาวพลัดตกรางรถไฟฟ้า,สาวท้อง 6 เดือน,ตกรางแอร์พอร์ตลิงก์,รับศพ,ข่าวหน้า1,ข่าวเหตุ